CC086982 เป็นทางสาธารณะหรือไม่

ทางสาธารณประโยชน์อันเป็นสาธารณสมบัติของแผ่นดินสำหรับพลเมืองใช้ร่วมกัน   
ตามประมวลกฎหมายแพ่งและพาณิชย์ มาตรา ๑๓๐๔ บัญญัติว่า สาธารณสมบัติของแผ่นดินนั้น รวมทรัพย์สินทุกชนิดของแผ่นดินซึ่งใช้เพื่อสาธารณประโยชน์หรือสงวนไว้เพื่อประโยชน์ร่วมกัน เช่น (๑) ที่ดินรกร้างว่างเปล่า และที่ดินซึ่งมีผู้เวนคืนหรือทอดทิ้งหรือกลับมาเป็นของแผ่นดินโดยประการอื่น ตามกฎหมายที่ดิน (๒) ทรัพย์สินสำหรับพลเมืองใช้ร่วมกัน เป็นต้นว่า ที่ชายตลิ่ง ทางน้ำ ทางหลวง ทะเลสาบ (๓) ทรัพย์สินใช้เพื่อประโยชน์  
ของแผ่นดินโดยเฉพาะ เป็นต้นว่า ป้อมและโรงทหาร สำนักราชการบ้านเมือง เรือรบ อาวุธยุทธภัณฑ์   
ซึ่งคณะกรรมการกฤษฎีกาได้เคยให้ความเห็นไว้ในเรื่องเสร็จที่ 703/2551 สรุปได้ว่า ประชาชนโดยทั่วไปได้ใช้ถนนสายหลักภายในโครงการชุมชนหมู่บ้านภาณุรังษีเดินทางออกสู่ทางสาธารณะ และใช้สัญจรไปมาระหว่างอำเภอบางกรวย จังหวัดนนทบุรี ผ่านเขตบางพลัด กรุงเทพมหานคร มาตั้งแต่ประมาณปี พ.ศ. ๒๕๒๖ ระยะเวลาไม่น้อยกว่า ๒๔ ปี โดยมิได้มีเอกสารหรือหนังสือห้ามปรามหรือแสดงการหวงห้ามมิให้บุคคลภายนอกใช้ถนน และในปี พ.ศ. ๒๕๔๐ เทศบาลเมืองบางกรวยก็เคยเข้าไปปรับปรุงซ่อมแซมถนนเพื่อประโยชน์  
ในการระบายน้ำโดยไม่มีการหวงห้าม ก็ต้องถือว่าได้มีการอุทิศที่ดินนั้นให้เป็นทางสาธารณะโดยปริยายแล้ว ที่ดินดังกล่าวจึงตกเป็นทางสาธารณะโดยไม่จำเป็นต้องมีการจดทะเบียน ดังนั้น เทศบาลเมืองบางกรวย  
ย่อมสามารถเข้าไปติดตั้งไฟฟ้าสาธารณะตามอำนาจหน้าที่ได้ ทั้งนี้ ข้อมูลและข้อเท็จจริงยังไม่ครบถ้วน โปรดติดต่อเจ้าหน้าที่ โทร. 0 2241 9036